text: Comença el judici contra dos joves acusats d'agredir uns turistes alemanys a Calella | Ràdio Calella Televisió
  Els fets van passar l'estiu del 2017 a Calella, quan dos joves turistes alemanys tornaven al càmping on s'allotjaven, cap a quarts de tres de la matinada. Segons relata el digital El Nacional, es van veure sorpresos i van patir l'agressió per part d'altres dos joves, de nacionalitat espanyola. Un d'ells, que respon al nom d'Álex G. R., va clavar un cop de puny al cap d'un dels turistes. Mentrestant, Xavier S.A., va treure una navalla i la va clavar al tòrax a l'altre jove, molt a prop del cor. Aquest últim s'enfronta a una pena de vuit anys de presó i una indemnització de mig milió d'euros per un delicte d'homicidi en grau de temptativa.
  Segons publica el digital, el Ministeri Fiscal explica que els dos joves van abandonar el lloc dels fets deixant l'alemany apunyalat estès a terra mentre sagnava abundantment. La ràpida actuació dels serveis d'emergències va permetre salvar la vida del jove turista, que com a conseqüència de l'agressió pateix un traumatisme cardíac i un augment de l'hormona cortisol, conegut com a malaltia de Cushing.